FI Euroopan unionin virallinen lehti CE 84/286

(2004/C 84 E/0332)

KIRJALLINEN KYSYMYS E-4020/03

esittäjä(t): Margrietus van den Berg (PSE) komissiolle

(9. tammikuuta 2004)

Aihe: Kongo-joen suistoalue

Euroopan parlamentin kehitysyhteistyövaliokunnan kokouksessa 2. joulukuuta 2003 piti Kongon metsätalous- ja ympäristöministeri Henri Djombo alustuksen Kongon tasavallan (Euroopan unionin osin rahoittamasta) ympäristöohjelmasta ja erityisesti Kongo-joen suistoalueen ympäristön suojelemisesta. Tämän jälkeen esitettiin aihetta käsittelevä elokuva.

1. Missä määrin tämä kaunis tarina vastaa todellisuudessa käytännön olosuhteita?

2. Mihin tarkkaan ottaen Euroopan unionin varat on käytetty?

3. Miksi Euroopan unionin osuus on pienentynyt?

Poul Nielsonin komission puolesta antama vastaus

(10. maaliskuuta 2004)

Metsätalous- ja ympäristöministeri Henri Djombo esitteli 2. joulukuuta 2003 Euroopan parlamentin kehitysyhteistyövaliokunnan kokouksessa alustuksen Kongon tasavallan (unionin osittain rahoittamasta) ympäristöohjelmasta ja erityisesti Kongo-joen suistoalueen ympäristön suojelemisesta. Tämän jälkeen esitettiin aihetta käsittelevä elokuva.

Komission rahoittamat Kongon tasavallan ympäristötoimet kuuluvat Keski-Afrikan metsäekosysteemien suojelua ja järkevää käyttöä koskevaan alueelliseen ECOFAC-ohjelmaan (Conservation et utilisation rationnelle des écosystèmes forestiers en Afrique centrale). Kongon osuus tästä ohjelmasta koskee pääasiassa Kongon pohjoisosassa sijaitsevaa Odzalan kansallispuistoa (13 500 km2). Komissio aikoo jatkaa tätä ohjelmaa, joka on nyt edennyt kolmanteen vaiheeseensa. Ohjelmaa aiotaan rahoittaa sekä alueellisella tuella että valtion varoilla. Neljäs vaihe on parhaillaan käsiteltävän, ja se on tarkoitus käynnistää vuoden 2005 alussa. Parhaillaan käsittelyvaiheessa on myös Kongon suojelualueiden hyödyntämistä koskeva erityisohjelma, jolle aiotaan myöntää rahoitusta kansallisesta maaohjelmasta 2 miljoonaa euroa.

Ne varat, joita Kongo (Brazzaville) saa Euroopan unionilta suoraan tai epäsuorasti ympäristöohjelmiensa rahoittamiseen, on osoitettu seuraaviin tarkoituksiin:

— hoidetaan Odzalan kansallispuistoa (infrastruktuurin ylläpito, henkilökunnan varusteet ja erilaiset korjaustyöt, eläinpopulaatioiden seuranta ja valvonta, salametsästyksen valvonta ja torjunta, eko-matkailun kehittäminen)

— pannaan täytäntöön joen varrella asuvan väestön hyväksi kehittämistoimia sekä yksi kahdeksannesta Euroopan kehitysrahastosta (EKR) rahoitettavan pienimuotoisia hankkeita koskevan ohjelman kolmesta osasta

— koulutetaan paikallisia esimiehiä ja paikallista henkilöstöä

— annetaan institutionaalista tukea sekä paikallisella tasolla että Keski-Afrikan suojelualueiden verkon RAPAC:n (Réseau des aires protégées d'Afrique centrale) kautta

— hoidetaan talousmetsiä yhteistyössä metsäyhtiöiden kanssa.

Unionin osuus on nyt suurempi kuin EKR:stä aiempina vuosina tälle ohjelmalle myönnetty tuki. Osuus on 25 prosenttia Keski-Afrikan kansallisesta maaohjelmasta, joka vastaa 14:ää miljoonaa euroa. Absoluuttisena määränä osuus on kuitenkin pienempi, kun otetaan huomioon, että yhdeksännestä EKR:stä alueelle myönnettävän kokonaistuen määrä on aiempaa pienempi. Kongon demokraattisen tasavallan katsotaan nimittäin vastedes kuuluvan Itä-Afrikan (Comesa (1), IGAD (2), IOC (3), EAC (4)) ja eteläisen Afrikan (SADC (5)) alueisiin. Myös kansalliset maaohjelmat otetaan kuitenkin huomioon: 3,3 miljoonaa euroa Gabonille, 4 miljoonaa euroa Kamerunille ja 2 miljoonaa euroa — jotka on vielä vahvistettava — Kongolle (Brazzaville). Kun otetaan lisäksi huomioon Kongon demokraattisen tasavallan (RDC) merkitys Kongo-joen suistoalueen metsille, alueohjelmaa ei voida suunnitella ilman Kongon demokraattisen tasavallan osallistumista. Tämä edellyttää, että Kongon demokraattiselle tasavallalle myönnetään aluetukea. Valtio on hakenut tähän tarkoitukseen rahoitusta (10 miljoonaa euroa) Itä-Afrikan ja eteläisen Afrikan alueohjelmista. Itä-Afrikan IRCC (6) on suostunut rahoittamaan hanketta 5 miljoonalla eurolla edellyttäen, että SADC tukee hanketta samalla summalla, mutta jälkimmäinen näistä alueorganisaatioista on kuitenkin antanut kieltävän vastauksen. Tämä merkitsee sitä, että Kongon demokraattinen tasavalta ei voi osallistua alueohjelmaan. Kongon demokraattinen tasavalta on siis esittänyt uuden pyynnön SADC:lle, jonka odotetaan antavan vastauksensa seuraavassa SADC:n ministerikokouksessa maaliskuun alussa. Mikäli SADC vastaa myöntävästi, Keski-Afrikan metsäekosysteemien suojelutoimien jatkamiselle myönnetty kokonaissumma olisi nyt yhtä suuri kuin aiemmille vaiheille myönnetyt summat. Samalla Kongon demokraattinen tasavalta voisi jälleen osallistua kenttätyöhön sekä Kongo-joen suistoalueen metsä-kumppanuutta koskevaan aloitteeseen (Congo Basin Forest Partnership).

(1) Itäisen ja eteläisen Afrikan maiden yhteismarkkina-alue.

(2) Afrikan sarven maiden kehitysjärjestö.

(3) Intian valtameren komissio.

(4) Itä-Afrikan yhteisö.

(5) Eteläisen Afrikan kehitysyhteisö.

(6) Alueiden välinen koordinointikomitea (Inter Regional Co-ordinating Committee).